Author: MF_SR
Last saved by: .

S t a n o v i s k o

k návrhu poslanca Národnej rady Slovenskej republiky Jána Langoša na vydanie zákona, ktorým sa mení a dopĺňa zákon Slovenskej národnej rady č. 318/1992 Zb. o dani z dedičstva, dani z darovania a dani z prevodu a prechodu nehnuteľností v znení neskorších predpisov
_______________________________________________________________

	Poslanec Národnej rady Slovenskej republiky Ján Langoš opakovane predkladá návrh na zmenu zákona SNR č. 318/1992 Zb. o dani z dedičstva, dani z darovania a dani z prevodu a prechodu nehnuteľností v znení neskorších predpisov.

	V predloženom materiály pán poslanec len zredukoval svoj návrh z októbra 2000 a zameral svoju legislatívnu aktivitu výlučne na vypustenie daňovníkov v I. skupine osôb, ktorými sú  deti poručiteľa a ich potomkovia, rodičia a ostatní príbuzní v priamom rade a manželia poručiteľa z dane z dedičstva.

	Predloženie návrhu pán poslanec opakovane odôvodňuje neúmerným daňovým zaťažením rodiny, v dôsledku ktorého táto nemôže plnohodnotne fungovať. Poukazuje na skutočnosť, že prijatím návrhu by síce došlo k zníženiu príjmov rozpočtu SR o 50 mil. Sk, ale na druhej strane navrhovaná zmena podporí podnikavosť ľudí a tým aj zabezpečí trvalé zvýšenie príjmov do štátneho rozpočtu.

	Ministerstvo financií SR z vecných dôvodov opakovane nesúhlasí so schválením predkladaného návrhu. 

	Prerozdelenie majetku v rámci rodiny v dôsledku smrti poručiteľa je zvýhodnené už v aj súčasnosti  sadzbou dane z dedičstva 1-5%, odpočítateľnými položkami zo základu dane a v konečnom dôsledku aj ďalším znížením základu dane o 1 až 1,5 mil. Sk pre každého dediča. 

	Ak vychádzame zo základnej zásady zdaňovania transferu - zmeny vlastníctva vecí a práv, je porušením tejto zásady vyňatie zmeny vlastníctva v uvedených prípadoch z predmetu zdanenia. Nie sú relevantné ekonomické a v konečnom dôsledku ani právne či morálne dôvody na to, aby sa na majetok nadobudnutý dedičstvom nevzťahovali všeobecné pravidlá zdaňovania. Ani sám predkladateľ nenašiel kvalifikované vecné argumenty, ktorými by tento svoj návrh odôvodnil.
	Na podporu nášho zamietavého stanoviska uvádzame, že ani právna úprava dane z dedičstva v okolitých štátoch s výnimkou Českej republiky a ani v štátoch Európskej únie nevyníma uvedené skupiny osôb zo zdanenia, len vytvára osobitné podmienky zohľadňujúce túto formu nadobudnutia majetku dedením tak, ako je to aj v platnej právnej úprave u nás.

	Počet osôb, zaradených do I. skupiny daňovníkov v roku 1999 predstavoval   93%  z celkového počtu daňovníkov dane z dedičstva, čo by v prípade prijatia návrhu vo finančnom  vyjadrení znamenalo  zníženie  príjmovej  časti  štátneho  rozpočtu  o  97, 2 mil. Sk a nie ako uvádza predkladateľ. 
		
	Opakovane poukazujeme na skutočnosť, že Ministerstvo financií SR pripravilo návrh nového zákona o daniach z transferu majetku, v ktorom uvažuje s vecnou modifikáciou v zdaňovaní prevodov vlastníctva majetku v rámci dedičstva, avšak s úplným oslobodením od dane sa neuvažuje.

	Z vyššie uvedených dôvodov s predloženým návrhom novely zákona č. 318/1992 Zb. o dani z dedičstva, dani z darovania a dani z prevodu a prechodu nehnuteľností v znení neskorších predpisov nemožno súhlasiť.